《陶琴垞明府索观近诗夸之过当他日有寄》
清代·晏贻琮

我生好吟哦，无病常自灸。焉知入膏肓，有药不可救。

敝帚聊自享，酱瓿岂堪覆。昨者从南来，三见春月彀。

萧然绝车骑，疏帘挂清昼。徒闻群蛙聒，未睹蛟龙吼。

凌晨闻叩门，晏子方南首。披衣不及带，倒屣出迎瘤。

入门气轩昂，高谈走飞溜。眉间一道青，照见西山秀。

索我袖中诗，一见辄心售。宿瘤众所丑，瘦骨公独购。

未曾施鞭箠，遽先饰文绣。中原盛旗鼓，先生为领袖。

要当扫淫哇，未可饰凡陋。嗟余何所成，闻此但颜厚。

肩墙烦屡窥，朽木何足镂。乞公《韶濩》音，洗我筝笛奏。

作者简介：湖南新化人，字幼瑰，号湘门。嘉庆十二年举人。尝客居京师、金阊。为诗刻苦，存诗矜慎。卒年二十九。有《过且过斋诗集》。